Leer jou kinders veiligheid in en om die huis - Jou Gesin | Solidariteit WêreldJou Gesin | Solidariteit Wêreld
Vir jou gemoedsrus en jou kinders se veiligheid is dit noodsaaklik dat jy hulle van jongs af bewus moet maak van veiligheid en hoe om noodsituasies te hanteer.
Noodnommers, kontakbesonderhede en selfidentifikasie
Kinders van alle ouderdomme moet weet hoe om ʼn telefoon te gebruik en waar om in ʼn noodsituasie hulp te vra. Laat hulle belangrike nommers memoriseer. Indien hulle kan lees, plaas noodnommers naby die foon, waar hulle dit in ʼn noodgeval maklik kan vind. Laai belangrike en noodnommers op die huisfoon en op almal se selfone. Hulle moet ʼn noodgeval kan identifiseer en daarop kan reageer. Kinders moet so gou moontlik hul volle naam en van, ouderdom, adres en kontakbesonderhede van ouers kan verskaf in geval van nood.
Kinders mag onder geen omstandighede die deur vir vreemdelinge oopmaak nie, selfs al is die ouers tuis. Moet ook nie persoonlike inligting deel as vreemdelinge bel nie. Hulle moet onder geen omstandighede met vreemdelinge in die openbaar praat of in vreemde motors klim nie.
Vuur, hitte en elektrisiteit is gevaarlik
Dit is nie speelgoed nie. Elektriese kragpunte, warm stowe en warmwaterkrane is gevaarlik. Kinders moet weet wat om te doen wanneer ʼn brand in die huis ontstaan.
Waarsku hulle teen moontlike gevare in die natuur, soos slange en spinnekoppe en ander peste, en ander giftige gediertes soos skerpioene en giftige paddas. Sommige plante en sekere soorte sampioene wat in die natuur groei, is gevaarlik en kan ʼn mens baie siek maak of selfs doodmaak.
Gifstowwe, huishoudelike skoonmaakmiddels en medisyne
Bêre dit buite die bereik van kinders. Maar waarsku hulle ook teen die gevare daarvan, sodat hulle weet om wat om te doen indien hulle dit inkry. Ander middele is selfs gevaarlik om aan te raak.
Kinders kan in ʼn paar millimeter water verdrink. Daarom moet kinders jonger as ses nooit alleen in ʼn bad of by ʼn swembad gelaat word nie. Laat hulle so gou moontlik leer swem of selfs net leer om op water te dryf. Leer hulle ook om die temperatuur van water met die hand te toets voordat hulle in ʼn bad klim om te voorkom dat hulle brand. Elektriese toebehore soos selfone, haardroërs of verwarmers mag nie naby water gebruik word of wanneer hul hande nat is nie.
Kinders wat allergies is vir sekere kosse moet weet en verstaan waarom hulle dit nie mag eet nie (soos byvoorbeeld dat dit hulle baie siek kan maak of hul selfs kan doodmaak). Dit sal hul help om ingeligte keuses te maak selfs al is hulle alleen tuis, of al kuier hulle by maats.
Leer hulle hoe om veilig op speelapparaat tuis en ook by openbare speelplekke te speel. Dis byvoorbeeld gevaarlik om aan die onderkant van ʼn glyplank op te klouter terwyl ʼn maatjie wil afgly. Hulle mag nie verby ʼn bewegende swaai hardloop nie. En moenie aan maatjies stamp en stoot nie, want hulle kan seerkry.
Veiligheid in die straat en in die openbaar
Leer jou kinders hoe om veilig oor ʼn straat te kom: moenie hardloop nie, maak seker dat daar geen aankomende verkeer is nie, kruis die straat altyd by ʼn voetgangeroorgang, ʼn stopstraat of ʼn verkeerslig (wanneer die lig groen is). Moet nóóit agter ʼn bal of ʼn troeteldier aan oor die straat hardloop nie. Leer hulle wat om te doen indien hulle in ʼn winkel of openbare plek van jou geskei raak.
Kinders beskou nie meubels as iets wat vir hulle gevaar kan inhou nie. Waarsku hulle dat om op meubels te klim, ernstige beserings kan veroorsaak, want dit kan omval of hulle kan afval. Verbied ʼn gespelery op meubels.
Hoe dra ek veiligheidsmaatreëls aan my kinders oor?
Kinders moet besef dat veiligheidsreëls nie daar is om hul pret te bederf nie. In plaas aarvan om te sê: “Jy doen dit so omdat ek so sê, ” gee eerder geldige redes.
Doen dit op so ʼn manier dat jy nie vrees by jou kinders inboesem nie.
Dis meer as net ʼn klomp reëls. Begelei hulle sodat hulle uiteindelik instinktief sal weet watter situasies onveilig is. Een manier om dit te doen, is deur te oefen. Gebruik scenario’s en moedig hulle aan om met veiligheidsoplossings vorendag te kom.